Ma vergiftig glo haarself, kinders(Argieffoto) In ŉ oënskynlike poging tot ŉ gesinsmoord het ŉ ma van Limpopo glo haar eie kos en dié van haar twee dogtertjies, onderskeidelik twee en ses jaar oud, vergiftig. Brig. Motlafela Mojapelo, polisiewoordvoerder in Limpopo, sê die polisie ondersoek ŉ saak van moord, poging tot moord en doen ŉ geregtelike doodsondersoek nadat die 35-jarige vrou van Giyani glo haarself en haar kinders om die lewe probeer bring het. “Die vrou het na bewering kos vir haarself en haar dogters voorberei en het toe glo ŉ giftige middel bygevoeg met die oënskynlike doel om haar eie lewe en dié van haar kinders te beëindig. “Nadat hulle die kos geëet het, het die vrou en haar kinders glo begin braak en is hulle na die Rotterdam-kliniek gehaas waar die jongste kind met haar aankoms dood verklaar is,” sê Mojapelo. Die ma is na die Kgapane-hospitaal oorgeplaas, maar het op pad daarheen ook gesterf. Die sesjarige meisie is in ŉ stabiele toestand. Die gesin het by die vrou se ma, ŉ pensioenaris, gewoon. Mojapelo sê die polisie se voorlopige ondersoek dui daarop dat kommer oor geld moontlik tot die voorval aanleiding gegee het. Lt.genl. Thembi Hadebe, polisiehoof in Limpopo, het die voorval veroordeel en ŉ beroep op mense gedoen om hulp by familie, vriende of ander te soek om tragedies soos dié te help voorkom.